नई दिल्ली (महामीडिया) अब बैंक जनधन खातों पर मनमाने तरीके अपना रहे हैं। कई बैंकों ने उन लोगों के जनधन व बेसिक खातों को रेग्यूलर खातों में तब्दील करना शुरू किया है, जिन्होंने एक महीने में चार बार से ज्यादा खातों से निकासी की है। कई बैंक ऐसे खातों को फ्रीज भी कर रहे हैं। यह जानकारी आईआईटी मुंबई की एक रिपोर्ट में सामने आई है। रिपोर्ट में बताया गया है कि स्टेट बैंक ऑफ इंडिया, एक्सिस बैंक खाता फ्रीज कर देते हैं। वहीं एचडीएफसी और सिटी बैंक उन्हें रेग्यूलर बैंक अकाउंट में बदल देते हैं। बैंकों में ऑनलाइन ट्रांजेक्शन भी फ्री नहीं है। बैंकों ने एटीएम, आरटीजीएस, एनईएफटी, ब्रांच विद्ड्रॉल, ईएमआई को भी ऐसे ट्रांजेक्शन में शुमार कर लिया है। ऐसे में खाताधारकों के समक्ष समस्या उत्पन्न हो गई है। डिजिटल ट्रांजेक्शन फ्री नहीं होने के कारण ऐसे खाताधारकों को चार ट्रांजेक्शन करने के बाद पूरा एक महीना पैसा निकालने के लिए इंतजार करना पड़ता है।